Aarhus er ejendomsinvestorernes ubetingede darling i øjeblikket, hvor væksten i handlen med ejendomme er mangedoblet på få år. Sidste år postede investorer 4,5 milliarder kroner i byens ejendomme.

Annonce

Aarhus oplever lige nu en investeringslyst i ejendomme uden sidestykke i andre europæiske storstæder som Frankfurt, London, Amsterdam, Berlin og Bruxelles.

De seneste år har internationale investorer og andre accelereret deres investeringer år for år. Alene i 2015 lød den såkaldte handelsvolumen på 4,5 milliarder kroner. Det fortæller dagbladet Børsen, som henviser til en handelsanalyse fra blandt andet Sadolin & Albæk.

De store milliardinvesteringer skal ses i lyset af, at der i 2011 'kun' blev handlet for 800 mio. kroner i århusianske investeringsejendomme. Stigningen er dermed til at tage at føle på, og investeringerne var de højeste blandt stort set alle andre europæiske storbyer.

Kapitalfonden Capital Investments øje for Aarhus er for alvor med til at trække millionerne til byen. Blandt andet har selskabet med pensionsmidler i ryggen investeret i Regina-bygningen på Strøget og Europahuset, der i gamle dage var kendt som BP Huset.

Flere eksperter peger på, at mange investorer har haft gode erfaringer med at købe investeringejendomme i København, som har givet et godt afkast. Derfor spreder de selvsamme investorer nu deres risici ved blandt andet at købe erhvervsejendomme op i Danmarks næststørste by.

Andre eksperter peger overfor Børsen på, at de store investeringer i det århusianske ejendomsmarked skal ses i lyset af byggeboomet på havnearealet Aarhus Ø.